Covid-19 eis munisipale bestuurder in Vrystaat | Netwerk24
Covid-19 eis munisipale bestuurder in Vrystaat
Deur Marietjie Gericke 03 Mei 2021 16:06
'n Munisipale bestuurder van die Vrystaat het Sondag in Bethlehem aan Covid-19 gesterf.
Mamsie Tsoene, uitvoerende burgemeester van die Mantsopa-munisipaliteit (Excelsior, Ladybrand, Hobhouse en Tweespruit), het Maandag gesê die 55-jarige Thamae Masejane was sedert 12 April in die Hoogland-Mediclinic op die dorp.
Sy dood kom te midde van kommer oor die stygende Covid-19-syfers in die Vrystaat.
Thamae Masejane wat aan Covid-19 dood is. Foto: Facebook
Die aktiewe gevalle in die provinsie was teen Sondagaand 3 514, terwyl 3 880 mense in die Vrystaat reeds aan Covid-19 dood is.
Thembeni Nxangisa, Vrystaatse LUR vir samewerkende regering en tradisionele sake, het gesê dit is die eerste munisipale bestuurder in die provinsie wat aan Covid-19 dood is.
Lucky Phoko, burgemeester van Kroonstad, is vroeër dood, terwyl nog sewe raadslede van verskillende Vrystaatse munisipaliteite ook aan Covid-19 gesterf het.
Volgens Tsoene is Masejane in Bethlehem gebore en hy het daar grootgeword. Sy familie woon steeds daar.
Sy het met Netwerk24 gepraat terwyl sy Masejane se familie besoek het.
Die familie het haar versoek om namens hulle te praat, het sy gesê.
Masejane was ongetroud, maar het wel kinders en susters wat in Bethlehem woon.
Hy is in Augustus 2017 vir 'n tydperk van vyf jaar as die munisipale bestuurder aangestel.
Masejane was ook voorheen direkteur: korporatiewe dienste van die Vrystaatse Setsoto-munisipaliteit (Ficksburg, Senekal, Marquard en Clocolan).
Volgens Tsoene sal die begrafnisreëlings bekend gemaak word nadat die munisipaliteit met die familie vergader het.
Tania Halse, DA-raadslid, het ook die party se medelye met die familie uitgespreek.
Die DA het ook gevra dat 'n nuwe munisipale bestuurder so gou as moontlik in sy plek aangestel word.
Die Mantsopa-munisipaliteit se geldsake is in 'n haglike toestand.
"Inwoners ly onder uiters swak dienslewering en verdien 'n gekwalifiseerde en doeltreffende munisipale bestuurder wat die pos kan vul en die munisipaliteit uit die swak omstandighede kan kry," het sy gesê.
• Stephen Koalane, uitvoerende burgemeester van die Masilonyana-munisipaliteit (Theunissen, Winburg, Verkeerdevlei en Brandfort) is ook ernstig siek in die Mediclinic in Welkom.
Xolisa Nqwiliso, waarnemende burgemeester, het egter gesê hy het nie Covid-19 nie.
Marieta Visser, DA-raadslid, het dit bevestig en gesê hy is nou al sowat 'n maand ernstig siek.
Zongezile Ntjwabule, amptelike woordvoerder van die munisipaliteit, het herhaaldelik aan Netwerk24 gesê hy is nie by magte om enige kommentaar oor die gesondheid van Koalane aan die media bekend te maak nie.
Hy wou ook nie sê of dit waar is dat hy in 'n hospitaal in Welkom opgeneem is en of hy steeds daar behandel word nie.
Meer oor: Munisipale Bestuurder | Ladybrand | Tweespruit | Koronavirus | Pandemie | Sterf | Covid-19